TTA คาดค่าระวางเรือฟื้นต่อเนื่อง ลุยซื้อเรือ-ร่วมทุนธุรกิจเพิ่มเติม
TTA คาดค่าระวางเรือฟื้นต่อเนื่อง ลุยซื้อเรือ และอยู่ระหว่างเจรจาซื้อกิจการ-ร่วมทุนธุรกิจเพิ่มเติม หวังกระจายฐานรายได้
28 ก.ย. 2560

นายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า ค่าระวางเรือต่อจากนี้คาดว่าน่าจะอยู่ในทิศทางฟื้นตัว และน่าจะปรับตัวขึ้นดีขึ้นในระยะ 2-3 ปีข้างหน้า
โดยจากปัจจุบันที่ค่าระวางเรืออยู่ที่ 1 หมื่นเหรียญสหรัฐ/ลำ/วัน เพิ่มขึ้นจากปีก่อนที่ 5.4 พันเหรียญสหรัฐ/ลำ/วัน และคาดว่าจะคงอยู่ในระดับนี้จนถึงสิ้นปี 60 เนื่องจากปริมาณเรือในระบบเริ่มคงที่ ขณะที่ความต้องการใช้เติบโตต่อเนื่องปีละ 2-3%
ทั้งนี้ ในช่วงที่ผ่านมาผลการดำเนินงานของบริษัทสามารถพลิกกลับมามีกำไรแล้ว หลังจากที่ค่าระวางเรือปรับตัวขึ้น โดยมองระดับค่าระวางเรือที่ 7.8 พันเหรียญสหรัฐ/ลำ/วัน นับเป็นจุดคุ้มทุนของบริษัท
นอกจากนี้ บริษัทอยู่ระหว่างพิจารณาซื้อเรือเทกองเข้ามาเพิ่ม คาดว่าจะสรุปแผนการซื้อเรือได้ภายในปีนี้ จากไตรมาส 2/60 บริษัทได้ซื้อเรือเข้ามาจำนวน 2 ลำ ทำให้ปัจจุบันมีเรือทั้งสิ้น 21 ลำ
พร้อมกันนี้ บริษัทอยู่ระหว่างการเจรจาเพื่อเข้าซื้อกิจการ (M&amp;A) และร่วมทุน (JV) ในธุรกิจที่เกี่ยวเนื่อง เพื่อจะเข้ามาส่งเสริมธุรกิจเดิม และเป็นการกระจายฐานรายได้ แต่ยังไม่สามารถเปิดเผยรายละเอียดได้ชัดเจน ซึ่งหากมีการลงทุนเกิดขึ้น บริษัทก็มีศักยภาพในด้านการเงิน โดยยังมองโอกาสที่จะออกหุ้นกู้เพิ่มอีก
ขณะที่ปัจจุบัน บริษัทมีสัดส่วนรายได้มาจากธุรกิจเดินเรือกว่า 30% ,บมจ.เมอร์เมด มาริไทม์ ในธุรกิจวิศวกรรมโยธาใต้น้ำรวมไปถึงพลังงาน 30% ,บมจ.พีเอ็ม โทรีเซน เอเชีย โฮลดิ้งส์ (PMTA) ธุรกิจจำหน่ายปุ๋ย 20% และธุรกิจอาหารและอื่นๆ 20 %
อย่างไรก็ตาม นายเฉลิมชัย เปิดเผยเพิ่มเติมว่า ส่วนร้านพิซซ่า ฮัท ที่บริษัทได้ซื้อกิจการมาก่อนหน้านี้ ตั้งเป้าที่จะขยายสาขาภายใน 3 ปีนี้ (ปี 60-62) เพิ่มขึ้นอีก 100 สาขา จากปัจจุบันอยู่ที่ 92 สาขา โดยใช้เงินลงทุนราวสาขาละ 7 ล้านบาท